پوهاند ضمیر ساپی لا تنکی ځلمی و چې له سیاست او سیاسي مبارزې سره آشنا شو. هغه د خپل رنځېدلي ولس درد احساس کړ او د خپل ویښ وجدان په حکم له ټولنیزو ناخوالو او بې عدالتیو سره د مبارزې په مقصد، د هېواد د با درده او منورو ځوانانو له وطنپال غورځنگ سره یوځای شو . هغه د «ویښ ځلمیانو» له غورځنگ سره ملگری شو او تر پایه نه یواځې ددغه غورځنگ ارمانونو ته وفادار پاتې شو بلکې د ویښ ځلمیانو په روشنگرانه فعالیتونو کې یې هر اړخیزه ونډه واخیسته .